KOMMISSIONENS BESLUTNING

af 3. juni 1999

om beskyttelsesforanstaltninger over for animalske produkter til konsum eller foderbrug, som er forurenet med dioxiner

(meddelt under nummer K(1999) 1500)

(EØS-relevant tekst)

(1999/363/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 10, stk. 4, og

ud fra følgende betragtninger:

(1) Den 27. maj 1999 underrettede de belgiske myndigheder Kommissionen om et tilfælde af alvorlig dioxinforurening af foderblandinger; disse foderstoffer er blevet distribueret til et stort antal fjerkræbedrifter (ca. 25 %) i Belgien fra 15. januar 1999; det er endnu ikke fastslået, hvor forureningen stammer fra;

(2) fra den 26. maj 1999 indførte de belgiske myndigheder restriktioner for alle fjerkræbedrifter, der har modtaget disse foderstoffer; de belgiske myndigheder forbød kun slagtning af fjerkræ den 1. juni 1999; produkter til konsum eller foderbrug, der hidrører fra dyr, som er opdrættet på disse bedrifter før sidstnævnte dato, kan stadig være på markedet; de belgiske myndigheder har endnu ikke truffet alle de foranstaltninger, der kræves for at sikre, at disse produkter trækkes tilbage fra markedet;

(3) det har vist sig, at disse foderstoffer, levende dyr, som er blevet fodret med dem, og produkter, som hidrører fra disse dyr, er blevet solgt til andre medlemsstater og tredjelande;

(4) andre dyrearter kan være blevet fodret med de forurenede foderstoffer; der bør udarbejdes en overvågningsplan for at vurdere, om animalske produkter er forurenet med dioxiner;

(5) på grundlag af det aktuelle toksikologiske og epidemiologiske bevismateriale betragter Det Internationale Kræftforskningscenter (IARC) under Verdenssundhedsorganisationen (WHO) TCDD (tetrachlordibenzodioxin) som et carcinogen i klasse 1 (højeste klasse i IARC-klassificeringen); WHO har anbefalet, at der overholdes en acceptabel daglig indtagelse (ADI) på 1-4pg/kg legemsvægt/dag for dioxiner; der er ikke fastsat nogen grænseværdier for dioxinforurening for individuelle varer og levnedsmidler; der findes data om baggrundsforureningsniveauer; da der ikke foreligger internationale grænseværdier, EF-grænseværdier eller nationale grænseværdier for dioxiner, bør myndighederne anvende dataene om baggrundsniveauer som reference;

(6) ved Rådets direktiv 92/59/EØF af 29. juni 1992 om produktsikkerhed i almindelighed(4) indførtes der et system for hurtig udveksling af oplysninger;

(7) i henhold til Rådets direktiv 1999/29/EF af 22. april 1999 om uønskede stoffer og produkter i foderstoffer(5) må fodermidler kun omsættes i EF, hvis de er af sund og sædvanlig handelskvalitet;

(8) på baggrund af ovenstående bør der træffes hasteforanstaltninger for at beskytte forbrugernes sundhed; det har dog endnu ikke været muligt at spore den nøjagtige kilde til forureningen eller at finde frem til alle potentielt forurenede produkter, hvorfor foranstaltningerne nødvendigvis må gælde for alle fjerkræprodukter af belgisk oprindelse og produkter, der er produceret i andre medlemsstater, som kan have modtaget de samme foderstoffer eller fjerkræprodukter af belgisk oprindelse;

(9) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. A. Belgien forbyder afsætning, herunder distribution til den endelige forbruger, samhandel med medlemsstaterne med og eksport til tredjelande af alle følgende produkter til konsum eller foderbrug, som hidrører fra tamfjerkræ, der er opdrættet i Belgien i perioden fra 15. januar 1999 til 1. juni 1999:

- fersk fjerkrækød som defineret i Rådets direktiv 71/118/EØF(6)

- maskinudbenet kød

- hakket kød og tilberedt kød som defineret i Rådets direktiv 94/65/EF(7)

- kødprodukter og andre animalske produkter som defineret i Rådets direktiv 77/99/EØF(8)

- æg og ægprodukter som defineret i Rådets direktiv 89/437/EØF(9) og produkter til konsum, der indeholder over 2 % æg eller ægprodukter

- afsmeltet fedt som omhandlet i direktiv 92/118/EØF

- forarbejdede animalske proteiner som omhandlet i direktiv 92/118/EØF

- råvarer til fremstilling af foderstoffer som omhandlet i direktiv 92/118/EØF,

medmindre:

i) produkterne ikke hidrører fra dyr, der er opdrættet på bedrifter, som de belgiske myndigheder har indført restriktioner for

ii) analyseresultater viser, at produkterne ikke er forurenet med dioxiner.

B. Belgien forbyder afsætning, samhandel med medlemsstaterne med og eksport til tredjelande af levende tamfjerkræ, der er opdrættet i perioden fra 15. januar 1999 til 1. juni 1999, og rugeæg lagt af disse dyr i den periode, medmindre de ikke er blevet opdrættet eller produceret på bedrifter, som de belgiske myndigheder har indført restriktioner for.

2. Belgien sørger for, at alle de i stk. 1, litra A, nævnte produkter, der ikke opfylder betingelserne i stk. 1, litra A, nr. i) eller ii), destrueres på en af myndighederne godkendt måde.

3. Belgien underretter straks Kommissionen og medlemsstaterne, i givet fald i overensstemmelse med direktiv 92/59/EØF (EF-systemet for hurtig udveksling af oplysninger), samt de tredjelande, der har modtaget levende dyr, rugeæg som nævnt i stk. 1, litra B, eller produkter, der er omfattet af stk. 2 i denne artikel.

4. Belgien undersøger,

- om der resterer lagre af forurenede foderstoffer,

og

- om der er distribueret dioxinforurenede foderstoffer til andre husdyr eller til andre medlemsstater eller tredjelande,

og

underetter straks Kommissionen, de andre medlemsstater og berørte tredjelande om resultaterne af disse undersøgelser.

5. Belgien overvåger dioxinindholdet i animalske produkter.

I den forbindelse forelægger Belgien straks Kommissionen en overvågningsplan.

6. Belgien underretter Kommissionen og medlemsstaterne om resultatet af undersøgelsen vedrørende kilden til dioxinforureningen af foderstoffer.

Artikel 2

I forbindelse med samhandel skal det handelsdokument eller i givet fald det veterinærcertifikat, der ledsager den enkelte sending af levende dyr, rugeæg eller produkter, der er nævnt i artikel 1, suppleres med en officiel erklæring fra de belgiske myndigheder, hvori det attesteres, at de pågældende levende dyr eller produkter af belgisk oprindelse er i overensstemmelse med denne beslutning.

Artikel 3

Medlemsstater, der har modtaget foderstoffer, som mistænkes for at være forurenet med dioxiner, eller levende dyr eller rugeæg, der er opdrættet eller produceret på bedrifter, som de belgiske myndigheder har pålagt restriktioner, og/eller produkter af belgisk oprindelse, som er omfattet af artikel 1, stk. 2, skal straks

- undersøge, hvorledes disse foderstoffer er blevet distribueret, og om der fortsat findes lagre heraf

- spore sådanne dyr og rugeæg samt heraf fremstillede produkter, og fastsætte restriktioner herfor

- spore alle produkter, der hidrører fra dyr, som er blevet fodret med nævnte foderstoffer, og alle produkter til konsum eller foderbrug, der indeholder sådanne produkter

- spore alle produkter af belgisk oprindelse, som er omfattet af denne beslutning, og alle produkter til konsum eller foderbrug, der indeholder sådanne produkter

- sørge for, at ovennævnte produkter destrueres på en af myndighederne godkendt måde, medmindre det kan bevises, at de ikke er forurenede med dioxiner

- underrette Kommissionen og medlemsstaterne, i givet fald i overensstemmelse med direktiv 92/59/EØF (EF-systemet for hurtig udveksling af oplysninger), samt berørte tredjelande om resultaterne af deres undersøgelser og om de foranstaltninger, de eventuelt har truffet

- overvåge indholdet af dioxiner i animalske produkter.

I den forbindelse sender de berørte medlemsstater straks Kommissionen en overvågningsplan.

Artikel 4

Kommissionen kan foretage inspektioner med henblik på at kontrollere gennemførelsen af denne beslutning.

Artikel 5

Medlemsstaterne tilpasser de foranstaltninger, de anvender i forbindelse med samhandelen, så de bringes i overensstemmelse med denne beslutning. De underretter straks Kommissionen herom.

Artikel 6

Denne beslutning kan tages op til fornyet overvejelse på baggrund af resultaterne af Kommissionens inspektioner og oplysninger modtaget fra medlemsstaterne.

Artikel 7

Denne beslutning er rettet til medlemsstaterne.

Udfærdiget i Bruxelles, den 3. juni 1999.

På Kommissionens vegne

Franz FISCHLER

Medlem af Kommissionen

(1) EFT L 395 af 30.12.1989, s. 13.

(2) EFT L 62 af 15.3.1993, s. 49.

(3) EFT L 224 af 18.8.1990, s. 20.

(4) EFT L 228 af 11.8.1992, s. 24.

(5) EFT L 115 af 4.5.1999, s. 32.

(6) EFT L 55 af 8.3.1971, s. 23.

(7) EFT L 368 af 31.12.1994, s. 10.

(8) EFT L 26 af 31.1.1977, s. 85.

(9) EFT L 212 af 22.7.1989, s. 87.